
VENDIM

Nr. 123, datë 24.1.2025

AUTORIZIM I NDIHMËS SHTETËRORE “FONDI PËR NDËRMARRJET MIKRO, TË VOGLA DHE TË MESME PËR VITIN 2025”
Komisioni i Ndihmës Shtetërore, me pjesëmarrjen e:

	z. Blendi Gonxhja
	kryetar;

	znj. Mimoza Dhëmbi
	anëtare; 

	znj. Brikena Qela
	anëtare;

	znj. Keida Qirko 
	anëtare;

	z. Ahmet Mançellari
	anëtar,


në mbledhjen e tij të radhës, të datës 24.1.2025, në Ministrinë e Ekonomisë, Kulturës dhe Inovacionit, në bazë të ligjit nr. 9374, datë 21.4.2005, “Për ndihmën shtetërore”, të ndryshuar, mori në shqyrtim njoftimin e skemës së ndihmës shtetërore, të njoftuar nga Agjencia Shqiptare e Zhvillimit të Investimeve (AIDA) e mbështetjes me grante nga buxheti i shtetit për ndërmarrjet mikro, të vogla dhe të mesme.
I. Procedura

1. Agjencia Shqiptare e Zhvillimit të Investimeve (AIDA), me shkresën nr. 93, datë 21.1.2025, ka njoftuar skemën e ndihmës shtetërore “Fondi për ndërmarrjet mikro, të vogla dhe të mesme për vitin 2025”. Në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, Komisioni i Ndihmës Shtetërore vlerëson skemën e ndihmës shtetërore, në bazë të planit të ndihmës shtetërore të sipërpërmendur.
II. Përshkrimi i masës 

 2. Qëllimi: Dhënia e përfitimit me fond nga buxheti i shtetit për mbështetjen e ndërmarrjeve mikro, të vogla dhe të mesme (në vijim NMVM), të cilat synojnë rritjen e konkurrueshmërisë së tyre, zhvillimin e produkteve dhe të shërbimeve, zhvillimin e biznesit kreativ, mbështetjen e grave sipërmarrëse, inovacionin e rinovimin e teknologjisë, me qëllim nxitjen drejt eksportit dhe forcimin e aftësive të NMVM-ve për shërbimet e produktet për një treg të qëndrueshëm.

3. Baza ligjore e planit të ndihmës: Plani i ndihmës shtetërore mbështetet në paragrafin 2, të nenit 9, të ligjit nr. 43/2022, “Për zhvillimin e ndërmarrjeve mikro, të vogla dhe të mesme” dhe VKM-në nr. 26, datë 10.1.2025, “Për përcaktimin e masës së përfitimit, kritereve dhe kushteve të veçanta të përfitimit për ndërmarrjet mikro, të vogla dhe të mesme, për vitin 2025”.
4. Kohëzgjatja: Skema e ndihmës do të zbatohet gjatë vitit 2025.
5. Dhënësi i ndihmës: Ministria e Ekonomisë, Kulturës dhe Inovacionit.

6. Autoriteti përgjegjës për zbatimin e masës: Agjencia Shqiptare e Zhvillimit të Investimeve (AIDA). 

7. Përfituesit: Përfitues janë të gjithë NMVM-të, të cilat plotësojnë kriteret e përgjithshme të përcaktuara në pikën 5, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”, si dhe kriteret e veçanta të parashikuara në VKM-në nr. 26/2025.

8. Shtrirja sektoriale dhe territoriale: Projekti do të zbatohet në territorin e Republikës së Shqipërisë në të gjithë sektorët e ekonomisë.

9. Forma dhe vlera e ndihmës: Skema e mbështetjes me ndihmë shtetërore përfshin kategoritë si vijon:

- për shpenzimet korrente të programit ekonomik (04130) “Mbështetje për zhvillimin ekonomik” të Ministrisë së Ekonomisë, Kulturës dhe Inovacionit në vlerën 100 000 000 (njëqind milionë) lekë, mbulohen 100% e kostove të miratuara, por jo më shumë se 2 500 000 (dy milionë e pesëqind mijë) lekë;

- për zërin “Shpenzimet kapitale” që përdoret për mbështetjen e projekteve të investimeve, në vlerën 31 830 000 (tridhjetë e një milionë e tetëqind e tridhjetë mijë) lekë, ndihma akordohet për:

a) projekte për konkurrueshmërinë, në vlerën 21 830 000 (njëzet e një milionë e tetëqind e tridhjetë mijë) lekë, mbulon 100% të kostove të miratuara, por jo më shumë se 1 500 000 (një milion e pesëqind mijë) lekë;

b) projekte në mbështetje të artizanatit, në vlerën 10 000 000 (dhjetë milionë) lekë, mbulon 100% të kostove të miratuara, por jo më shumë se 1 000 000 (një milion) lekë.

III. Vlerësimi i ekzistencës së ndihmës shtetërore 

10. Komisioni i Ndihmës Shtetërore vlerëson nëse plani i ndihmës shtetërore përbën ndihmë shtetërore në kuptim të nenit 4, pika 1, të ligjit nr. 9374, datë 21.4.2005, “Për ndihmën shtetërore”, të ndryshuar, pra nëse plani ofron një avantazh ekonomik për ndërmarrje, të cilat kanë një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut.
 11. Neni 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:

 “Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën, duke dhënë përparësi për një ose disa ndërmarrje të caktuara, ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.
 12. Gjithashtu, neni 71 “Konkurrenca dhe dispozita të tjera ekonomike”, i Marrëveshjes së Stabilizim Asocimit ndërmjet Komuniteteve Evropiane e shteteve të tyre anëtare dhe Republikës së Shqipërisë,
 përcakton se:

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87 të Traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”.
 13. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) përzgjedhja; dhe d) efekti në konkurrencë dhe treg.

 14. Plani i ndihmës financohet nga buxheti i shtetit dhe administrohet nga AIDA, e cila ka në fokus rritjen e konkurrueshmërisë së sektorit privat, forcimin e potencialit eksportues të vendit, promovimin dhe mbështetjen e investimeve të huaja direkte në Shqipëri, si edhe promovimin e potencialit turistik të vendit. Bazuar në këtë skemë, ndërmarrjet aktive në të gjithë sektorët e ekonomisë do të sigurojnë një avantazh ekonomik në formën e mbështetjes me grante direkte që do të mundësojnë uljen e kostove të tyre të prodhimit/shërbimit. Në këtë mënyrë, ndihma ofron një avantazh ekonomik pasi lehtëson përfituesit nga kostot që do të duhej të përballonin në kushte normale tregu. Skema është selektive, pasi ndihma do t’u jepet vetëm për ndërmarrjet e përzgjedhura nëpërmjet procedurës së aplikimit dhe rezultojnë si fitues nga ky proces. Skema në mënyrë të drejtpërdrejtë mund të shtrembërojë ose kërcënojë të shtrembërojë konkurrencën, pasi forcon pozicionin në konkurrencë të përfituesve të saj në tregun vendas dhe ndërkombëtar. 

Në këto kushte, Komisioni vlerëson se, në bazë të nenit 4, të ligjit nr. 9374, datë 21.4.2005, “Për ndihmën shtetërore”, i ndryshuar, plani i ndihmës është ndihmë shtetërore, e cila është e ndaluar përveç rasteve të parashikuara ndryshe në këtë ligj.
IV. Vlerësimi i përputhshmërisë së skemës 
15. Komisioni i Ndihmës Shtetërore vlerëson skemën e njoftuar në përputhje me nenin 8, të ligjit nr. 9374/2005, “Për ndihmën shtetërore”, i ndryshuar, i cili parashikon: 
“Ndihma ‘De minimis’ është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh.”.
Mbështetur në kreun II, të vendimit të Këshillit të Ministrave nr. 605, datë 31.8.2016, “Për përcaktimin e vlerës maksimale, të kushteve dhe të procedurës për dhënien e ndihmës ‘De minimis’”, vlera maksimale e lejuar e ndihmës, si dhe kushtet për autorizimin e ndihmës përcaktohen si vijon:

“1. Ndihma lejohet nëse përmbushen, njëherësh, të gjitha kushtet e mëposhtme:

a) vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi;
b) ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.”.
Në kreun III “Llogaritja e ekuivalentit bruto të grantit”, të VKM-së nr. 605, datë 31.8.2016, përcaktohet se: “1. Granti dhe subvencioni në të holla janë ndihmë transparente.”.
Sa më sipër, bazuar në ligjin nr. 9374, datë 21.4.2005, “Për ndihmën shtetërore”, i ndryshuar dhe VKM-së nr. 605/2016, ndihma “De minimis” lejohet, nëse përmbushen kushtet e mëposhtme:

a) vlera totale e ndihmës dhënë një ndërmarrjeje nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh. Ky kusht plotësohet duke qenë se ndihma shtetërore për një ndërmarrje është deri në vlerën 2,500,000 (dy milionë e pesëqind mijë) lekë; 
b) ndihma duhet të jepet për një periudhë financiare prej tre vjetësh. Kohëzgjatja e skemës, e cila është marrë në shqyrtim, është një vit, duke plotësuar këtë kusht ligjor;
c) ndihma është transparente. Ky kusht plotësohet sepse ndihma jepet në formën e grantit.
Sa më lart, Komisioni vlerëson se plani i ndihmës shtetërore është i lejueshëm, në përputhje me nenin 8, të ligjit nr. 9374, datë 21.4.2005, “Për ndihmën shtetërore”, të ndryshuar.
PËR KËTO ARSYE:

Komisioni i Ndihmës Shtetërore, në bazë të neneve 4, 8/1, 22, dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar: 
VENDOSI:

1. Të autorizojë skemën e ndihmës shtetërore në formën e grantit “Fondi për ndërmarrjet mikro, të vogla dhe të mesme për vitin 2025”, të miratuar me VKM-në nr. 26, datë 10.1.2025, “Për përcaktimin e masës së përfitimit, kritereve dhe kushteve të veçanta të përfitimit për ndërmarrjet mikro, të vogla dhe të mesme, për vitin 2025”.
2. Çdo përfitues i ndihmës duhet të nënshkruaj deklaratën e ndihmës “De minimis” dhe të dorëzoj një kopje të deklaratës pranë AIDA-s. Vlera totale e ndihmës së dhënë një ndërmarrjeje nuk duhet të kalojë 14.000.000 (katërmbëdhjetë milionë) lekë, për një periudhë financiare prej tre vjetësh.

3. AIDA, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe produktet e arritura.

4. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.

5. Ky vendim të botohet në Fletoren Zyrtare.

KOMISIONI I NDIHMËS SHTETËRORE

Kryetar: Blendi Gonxhja

Anëtarë: Mimoza Dhëmbi, Brikena Qela, Keida Qirko, Ahmet Mançellari
� Ligji nr. 9590, datë 27.7.2006, “Për ratifikimin e ‘Marrëveshjes së Stabilizim-Asocimit ndërmjet Republikës së Shqipërisë dhe Komuniteteve Europiane e shteteve të tyre anëtare’”.

